
Nyrupsgade 1, 3 sal.

1602 Kbh. V

Nørrebro Lokaludvalgs høringssvar om Kulturstrategi 2009-11

Nørrebro lokaludvalg har med interesse læst forslaget til en kulturstrategi 2009 -2011.

Generelle bemærkninger: 

Lokaludvalget finder at der er mange spændende og konkrete tiltag i udkastet og at der er opnået en fornuftig balance mellem forskellige kulturelle udtryksformer og målgrupper, samt geografiske niveauer, med hensyn til internationale aktiviteter, aktiviteter for alle københavnere og lokale aktiviteter. Lokaludvalget så i den forbindelse gerne, en stærkere sammenknytning mellem de internationale aktiviteter og festivaler og inddragelse af det lokale niveau – lokale aktører, således at lokale kunstnere var sikret adgang til inspiration fra internationale aktører, og kunne bruge disse begivenheder som platform for egen kunst, ligesom en direkte sammenkædning vil sikre ejerskab til de internationale begivenheder blandt lokale beboere. Det foreslås derfor, at alle internationale begivenheder skal sikres en kombination med en scene for lokale kunstnere, eller/og workshops med inddragelse/deltagelse af såvel internationale aktører som lokale. Et ´pålæg` til internationale kunstudøvere om undervisning af lokale kunstnere, børn eller unge kan ses som en begrænsning, men også som en udfordring til store internationale navne.

Lokaludvalget undrer sig over tidsrammen i og med at året 2009 går på hæld og at strategien ikke peger længere frem, særligt med tanke på, at en række af initiativerne vil tage lang tid at implementere, herunder ombygning af kulturarenaer og nye kulturarenaer. 

Selv om NLU ser en force i at udvikle og styrke det alternative idrætsliv, som skate og parkour og støtter disse initiativer, mener udvalget også man bør være opmærksom på det traditionelle idrætsliv og at man fortsat skal understøtte og yderligere styrke dette, herunder lokale frivilligt drevne idrætsklubber. 

Ad 3.1: En udendørs ungdomsscene bør ligge centralt i byen. Børn og unge må gerne ses og høres!

Ad 3.2: Nørrebro lokaludvalg støtter oprettelsen af en ny kulturarena på Nørrebro og peger i den forbindelse på planerne for Kulturhus 2200X, som lokaludvalget støtter til fulde og derfor mener bør danne ramme om og kulturhuse/biblioteker udgør en fornuftig kulturstrategi. Konkret fraråder Nørrebro lokaludvalg en organisatorisk sammenlægning af Nørrebro bibliotek og Nørrebrohallen, med mindre det sker i en større sammenhæng i forbindelse med etablering af et nyt kulturhus på Nørrebro: 2200X. Lokaludvalget understreger at alle nye kulturarenaer og andre offentlige faciliteter skal have fuld handicapadgang og handicaptoiletfaciliteter.

Ad 3.3: Lokaludvalget finder idéen om gratis adgang aldeles sympatisk og fornuftig og opfordrer i den forbindelse til, at man kombinerer denne tanke med tankerne om ´Kultur i byen rum` (afsnit 5) og at man i den forbindelse opfordrer museer til at indtage rummer foran museerne med udendørs udstillinger, ligesom der kan tænkes udendørs vandreudstillinger i bydelene eller vandreudstillinger på lokale kulturarenaer (biblioteker og kulturhuse) for at nå brugere der ellers ikke ville nå ind på museet. Nørrebro lokaludvalg finder, at eventuelt udbud af aktivitetsdrift i kulturhusene ikke må ske uden om brugerbestyrelserne, og at kulturhusene fortsat skal drives af brugerbestyrelser.

Ad 4.4: Lokaludvalget støtter initiativerne omkring festivaler, også de nævnte i udkastet, men savner en begrundelse for netop dette fokus og i særdeleshed en strategi for lokale bydelsforankrede festivaler af og for københavnere. Lokaludvalget foreslår at der afsættes en pulje til lokale festivaler, der kan søges efter nærmere fastsatte kriterier om lokal forankring. Der kan evt. stilles krav om tværgående bydelssamarbejde. Lokaludvalgene kunne i samarbejde administrere en sådan pulje, evt. i samarbejde med kultur og fritidsforvaltningen. 

Ad 5.3: Lokaludvalget finder som nævnt i de generelle bemærkninger at internationalt udsyn og samarbejde er positivt og lokaludvalget så i den forbindelse gerne, at man når det gælder international kulturudveksling også her satte yderligere fokus på relationen mellem det internationale og det lokale – vækstlagene – og afsatte midler til kulturudveksling mellem kunstnere på dette niveau. Samarbejde med en relevant international storby, skal derfor også være samarbejde om udveksling på det lokale niveau for kunstnere i vækstlaget. Lokaludvalgene kunne være sparringspartnere i en sådan lokal kunstnerudvekslingsaftale hvor kunstnere inviteres til at afholde koncerter, oplæsning eller udsmykke lokale institutioner eller lokale byrum. 

Med venlig hilsen
Kim Christensen 
Formand

